Worcester F 80 Distinctiones

111 Leticia triplex inuenitur

Leticia triplex inuenitur. Nam quedam est periculosa utpote mundanorum qui letantur de nichilo. Alia est fructuosa sicut iustorum qui letantur de lucro. Tercia est laboriosa utpote beatorum qui letantur sicut commune de cibo.

¶ Prima, adhuc consistit in diuiciis, deliciis, honoribus quo ad bona fortune. Item, in fortitudine, in pulchritudine quo ad bona nature, Job 31[:25]: *Si lætatus sum super* deliciis *meis*. Hanc leticiam fore vanam ostendunt quatuor. Primum est ignorancia nostri status, quia Eccle. 9[:1-2]: Nemo *scit an odio* uel *amore* finale *dignus sit*. *Sed omnia in* *futurum* *servantur incerta*. Incarceratus dum educitur timet sentenciam, sic est de anima in corpore incarcerata, Tob. 5[:12]: *Quale mihi gaudium, qui in tenebris sedeo*. Eccle. 9[:12]: *Nescit homo finem suum*, etc.

¶ Secundum est facilitas nostri casus eo quod sensus et cogitacio hominis prona sunt ad mala.

¶ Quattuor sunt complexiones hominis ex quatuor elementis compositi. Inter que terra et malancolia trahunt ad terrenorum amorem. Aqua et flenma ad deliciarum fluxibilitatem. Aer et sanguinis ad mundi vanitatem. Ignis et colera ad iracundiam et curiositatem.

/Fol. 252rb/

Nauta in tempestate non letatur, sed magis exonerat nauem suam et vota facit, talis est transitus per hunc mundum. Quo contra *letatus est Ezechiel* *et ostendit* nunciis Babilonis thesauros suos, Isai 39[:2]. Iccirco amisit omnia illa. Esther 5[:9]: *Egressus est Aman* in *illo die lætus,* sed cito post suspensus est. Exemplum de casu Luceferi. Quomodo ergo nos infirmi poterimus letari sub tantis constituti periculis. Sed multi sunt sicut pueri letantes de panno cerico quo tegitur corpus patris.

¶ Tercium est breuitas nostri gaudii. Non multum letaretur rex de filio nato in crastino moriturum. Dicitur de Syrena quod tempore pluuioso cantat, et sereno plorat attendens temporis mutabilitatem, Eccli. 3[:31]: *Cor sapientis,* vbi tristicia cor stultorum, vbi leticia, sic *letatus Jonas super hedera* que tamen in crastino *exaruit*, Jon. 4[:6-7]. Et Baruc. 3[:16]: *Ubi sunt principes gentium, et qui dominantur* eorum. Nota hic de cantu signi.[[1]](#footnote-1)

¶ Quartum[[2]](#footnote-2) est numerositas nostri reatus. In multis enim offendimus omnes. Fatuus foret pauper si letaretur multis[[3]](#footnote-3) debitis obligatus. Nostra autem debita culpe soluuntur per tristiciam penitencie, augentur per leticiam lasciuie. Ideo Ysai. 22[:12-13]: *Vocabit Dominus in die illa ad fletum* contricionis, *et ad planctum* confessionis, et *ad calvitium* satisfaccionis. *Et ecce gaudium et lætitia, occidere vitulos*, etc. Item, si laborans in febri acuta cantaret, signum esset frenesis uel mortis. Sic est de peccatore, Prou. 2[:14]: *Lætantur cum malefecerint, et exsultant in rebus pessimis.* Malum est consensus in peccatum, peius ipsa operatio, pessima ipsa consuetudo.

¶ Secunda leticia, scilicet, iustorum de qua Psal. [99:2]: *Jubilate Deo, omnis terra,* *servite Domino,* etc. Debet esse de tribus. Primo de beneficiis Dei, sicut plante florent beneficio solis, Psal. [63:11]: *Lætabitur justus in Domino, et sperabit*. Secundo de conceptu mundi, sicut mercator de mercibus lucrosis, nauta de euasione periculi, Psal. [89:15]: *Lætati sumus pro diebus quibus nos humiliasti*. Ideo pauperes merito letantur, Matt. 5[:3]. Et Satiricus dicit: cantabit vacuus coram latrone viator. Tercio de prosperitate proximi, sicut vnum membrum de salute alterius quia vnum membrum recipit influenciam

/Fol. 252va/

ab alio, Eccli. 22[:28]: *Fidem posside cum amico in paupertate illius*.

¶ Tercia leticia, scilicet, bonorum de qua, Psal. [149:5]: *Exsultabunt sancti in gloria.* Hec erit gloriosa propter tria. Primo propter aspectum gracie pulchritudinis, Psal. [20:7]: *Lætificabis eum in gaudio cum vultu tuo*. Secundo propter amplexum summe dulcedinis, 1 Pet. 1[:8]: *Exsultabitis lætitia inenarrabili*. Tercio propter repulsum omnis iniquietudinis, Ysai. 35[:10]: *Gaudium et lætitiam optinebunt, et fugiet* *dolor et gemitus.*

1. signi ] *add.* qui cantat contra mortem F 128. [↑](#footnote-ref-1)
2. Quartum ] F 80, F 128, Tercium Lambeth. [↑](#footnote-ref-2)
3. multis ] *add.* multis. [↑](#footnote-ref-3)